CELEX: 32018D0747
Language: fi
Date: 2018-05-14 00:00:00
Title: Neuvoston täytäntöönpanopäätös (EU) 2018/747, annettu 14 päivänä toukokuuta 2018, uuden psykoaktiivisen aineen N-(1-amino-3,3-dimetyyli-1-oksobutan-2-yyli)-1- (sykloheksyylimetyyli)-1H-indatsoli-3-karboksamidi (ADB-CHMINACA) saattamisesta valvontatoimenpiteiden piiriin

22.5.2018   
            
            
               FI
            
            
               Euroopan unionin virallinen lehti
            
            
               L 125/8
            
         NEUVOSTON TÄYTÄNTÖÖNPANOPÄÄTÖS (EU) 2018/747,
   annettu 14 päivänä toukokuuta 2018,
   uuden psykoaktiivisen aineen N-(1-amino-3,3-dimetyyli-1-oksobutan-2-yyli)-1- (sykloheksyylimetyyli)-1H-indatsoli-3-karboksamidi (ADB-CHMINACA) saattamisesta valvontatoimenpiteiden piiriin
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon uusia psykoaktiivisia aineita koskevasta tietojenvaihdosta, riskienarvioinnista ja valvonnasta 10 päivänä toukokuuta 2005 tehdyn neuvoston päätöksen 2005/387/YOS (1) ja erityisesti sen 8 artiklan 3 kohdan,
   ottaa huomioon Euroopan komission ehdotuksen,
   ottaa huomioon Euroopan parlamentin lausunnon (2),
   sekä katsoo seuraavaa:
   
               (1)
            
            
               Päätöksen 2005/387/YOS 6 artiklan mukaisesti Euroopan huumausaineiden ja niiden väärinkäytön seurantakeskuksen laajennetun tiedekomitean erityisistunnossa on laadittu uutta psykoaktiivista ainetta N-(1-amino-3,3-dimetyyli-1-oksobutan-2-yyli)-1-(sykloheksyylimetyyli)-1H-indatsoli-3-karboksamidi, jäljempänä ’ADB-CHMINACA’, koskeva riskienarviointiraportti, joka toimitettiin komissiolle ja neuvostolle 14 päivänä marraskuuta 2017.
            
         
               (2)
            
            
               ADB-CHMINACA on synteettinen kannabinoidi. Sillä on samanlaisia vaikutuksia kuin THC:llä, joka aiheuttaa kannabiksen merkittävimmät psykoaktiiviset vaikutukset, mutta ADB-CHMINACAn myrkyllisyys on vielä hengenvaarallisempaa. Yhtäältä ADB-CHMINACAn voimakas vaikutus ja toisaalta se, että aine voi muodostaa suuren tai tuntemattoman vaihtelevan osuuden polttamista varten tarkoitetuista sekoituksista, tarkoittavat, että aine muodostaa merkittävän myrkytysriskin.
            
         
               (3)
            
            
               ADB-CHMINACAa on ollut saatavilla unionissa ainakin elokuusta 2014, ja sitä on havaittu 17 jäsenvaltiossa. ADB-CHMINACAn luonteen vuoksi havaintoja on todennäköisesti ilmoitettu liian vähän niiden todelliseen määrään nähden, koska ADB-CHMINACAa ei yleensä seulota rutiininomaisesti. Useimmissa tapauksissa ADB-CHMINACA on takavarikoitu kasvimateriaalina ja jauheen muodossa, mutta sitä on takavarikoitu myös muissa fyysisissä muodoissa, esimerkiksi imupaperin (blotter) muodossa, joskin vähemmässä määrin. Unionissa on tehty yli 630 takavarikkoa.
            
         
               (4)
            
            
               Kolme jäsenvaltiota on ilmoittanut yhteensä 13 kuolemantapauksesta, jotka on yhdistetty ADB-CHMINACAan. Niistä vähintään yhdeksässä tapauksessa ADB-CHMINACA joko aiheutti kuoleman tai todennäköisesti edesauttoi sitä. Lisäksi yksi jäsenvaltio raportoi kolmesta akuutista ADB-CHMINACAan liittyvästä myrkytystapauksestsa, jotka eivät johtaneet kuolemaan. ADB-CHMINACAn luonteen vuoksi ADB-CHMINACAn aiheuttamia sekä kuolemaan johtamattomia myrkytyksiä että kuolemantapauksia jää todennäköisesti havaitsematta ja raportoimatta.
            
         
               (5)
            
            
               Järjestäytyneen rikollisuuden mahdollisesta osallistumisesta ADB-CHMINACAn valmistukseen, jakeluun, laittomaan kauppaan ja tarjontaan unionissa ei ole tietoja. Käytettävissä olevien tietojen perusteella vaikuttaa siltä, että ADB-CHMINACAa tuottavat Kiinassa sijaitsevat kemian alan yritykset.
            
         
               (6)
            
            
               ADB-CHMINACAa myydään tavallisesti pieninä määrinä ja tukkupakkauksina ”lailliseksi huumausaineeksi” merkittyinä sekoituksina polttamista varten tai jauheena headshop-liikkeissä (huumeisiin liittyviä välineitä myyvä liike) sekä internetissä kannabiksen ”laillisena” korvikkeena. ADB-CHMINACAa myydään todennäköisesti myös suoraan laittomilla huumausainemarkkinoilla. Koska tällaisten tuotteiden pakkauksissa mainitaan harvoin niiden ainesosia, useimmat käyttäjät eivät tiedä käyttävänsä ADB-CHMINACAa tai synteettisiä kannabinoideja yleensä.
            
         
               (7)
            
            
               ADB-CHMINACAlla ei ole tunnustettua lääketieteellistä tai eläinlääketieteellistä käyttöä unionissa eikä ilmeisesti muuallakaan. Ei ole mitään merkkejä siitä, että ADB-CHMINACAa voidaan käyttää mihinkään muuhun tarkoitukseen kuin analyyttisena vertailustandardina ja tieteellisessä tutkimuksessa.
            
         
               (8)
            
            
               Riskienarviointiraportista käy ilmi, että useat ADB-CHMINACAan liittyvät kysymykset ovat seurausta aineen terveydelle ja kansanterveydelle aiheuttamia riskejä sekä sosiaalisia riskejä koskevien tietojen puuttumisesta, ja niihin voitaisiin vastata toteuttamalla lisätutkimuksia. Saatavilla oleva näyttö ja tiedot aineen aiheuttamista terveydellisistä ja sosiaalisista riskeistä antavat kuitenkin riittävät perusteet ADB-CHMINACAn saattamiselle valvontatoimenpiteiden piiriin koko unionissa.
            
         
               (9)
            
            
               ADB-CHMINACAa ei ole lueteltu valvottavaksi aineeksi vuonna 1961 tehdyssä Yhdistyneiden kansakuntien huumausaineyleissopimuksessa eikä vuonna 1971 tehdyssä psykotrooppisia aineita koskevassa Yhdistyneiden kansakuntien yleissopimuksessa. ADB-CHMINACA ei ole arvioitavana Yhdistyneiden kansakuntien järjestelmässä.
            
         
               (10)
            
            
               Koska 13 jäsenvaltiota valvoo ADB-CHMINACAa kansallisen huumausainelainsäädäntönsä nojalla ja neljä jäsenvaltiota valvoo sitä muun lainsäädännön nojalla, ADB-CHMINACAn saattaminen valvontatoimenpiteiden piiriin koko unionissa auttaisi ehkäisemään esteitä rajat ylittävässä lainvalvonnassa ja oikeudellisessa yhteistyössä ja suojaamaan riskeiltä, joita aineen saatavuus ja käyttö aiheuttavat.
            
         
               (11)
            
            
               Päätöksessä 2005/387/YOS annetaan neuvostolle täytäntöönpanovalta reagoida unionin tasolla nopeasti ja asiantuntemuksen perusteella jäsenvaltioiden havaitsemien ja raportoimien uusien psykoaktiivisten aineiden ilmaantumiseen saattamalla kyseiset aineet valvontatoimenpiteiden piiriin koko unionissa. Koska tällaisen täytäntöönpanovallan käyttöön ottamista koskevat edellytykset ovat täyttyneet ja menettelyä on noudatettu, olisi annettava täytäntöönpanopäätös ADB-CHMINACAn saattamiseksi valvontatoimenpiteiden piiriin koko unionissa.
            
         
               (12)
            
            
               Päätös 2005/387/YOS sitoo Tanskaa, ja sen vuoksi Tanska osallistuu tämän, päätöksen 2005/387/YOS täytäntöönpanoa koskevan päätöksen hyväksymiseen ja soveltamiseen.
            
         
               (13)
            
            
               Päätös 2005/387/YOS sitoo Irlantia, ja sen vuoksi Irlanti osallistuu tämän, päätöksen 2005/387/YOS täytäntöönpanoa koskevan päätöksen hyväksymiseen ja soveltamiseen.
            
         
               (14)
            
            
               Päätös 2005/387/YOS ei sido Yhdistynyttä kuningaskuntaa, eikä se sen vuoksi osallistu tämän päätöksen hyväksymiseen eikä soveltamiseen, päätös ei sido Yhdistynyttä kuningaskuntaa eikä sitä sovelleta Yhdistyneeseen kuningaskuntaan,
            
         ON HYVÄKSYNYT TÄMÄN PÄÄTÖKSEN:
   1 artikla
   Saatetaan uusi psykoaktiivinen aine N-(1-amino-3,3-dimetyyli-1-oksobutan-2-yyli)-1-(sykloheksyylimetyyli)-1H-indatsoli-3-karboksamidi, jäljempänä ’ADB-CHMINACA’, valvontatoimenpiteiden piiriin koko unionissa.
   2 artikla
   Jäsenvaltioiden on toteutettava viimeistään 23 päivänä toukokuuta 2019 kansallisen lainsäädäntönsä mukaiset tarvittavat toimenpiteet ADB-CHMINACAn saattamiseksi lainsäädäntönsä mukaisten valvontatoimenpiteiden ja rikosoikeudellisten seuraamusten piiriin vuonna 1971 tehdystä psykotrooppisia aineita koskevasta Yhdistyneiden kansakuntien yleissopimuksesta niille johtuvia velvoitteita noudattaen.
   3 artikla
   Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
   Tätä päätöstä sovelletaan perussopimusten mukaisesti.
   
      Tehty Brysselissä 14 päivänä toukokuuta 2018.
      
         
            Neuvoston puolesta
         
         
            Puheenjohtaja
         
         E. ZAHARIEVA
      
   
   
      (1)  EUVL L 127, 20.5.2005, s. 32.
   
      (2)  Lausunto annettu 3. toukokuuta 2018 (ei vielä julkaistu virallisessa lehdessä).